賓從集藕花堂分韻得園字二十韻
作者：劉學箕
朝代：宋

paragraphs: 流金爍石火燎燔，何地泄此畏暑袢。
草堂幸有茆三間，冷浸十畝泉有源。
泉音琮琤下空山，金石戛擊聲潺湲。
太華峰頭十丈蓮，吾儂玉井親移根。
開華結實今幾年，紅幛綠蓋風翻翻。
捲舒萬柄摇蒼烟，香苞芳萼錦綺緐。
雲將急雨珠濺圓，日焙晴酣香勝蓀。
龜魚竊廕鷗鷺眠，勾致屬玉棲雙鴛。
房青子碧甘剝鮮，藕白條翠冰堆盆。
嚼之清泠醒醉魂，猶可招邀慰文園。
君胡不聞李謫仙，聲名飄然譽開元。
忽傳詔草白蓮序，一掃意到無餘言。
又知蘇州韋不凡，風清月曉之江樊。
形容委曲識花趣，妙語歷歷成訂論。
我今對花難著句，挹取香氣臨窗軒。
俱來亦有二三子，將壇共築旗同攑。
搜吟速下一轉語，縮手無畏前輩尊。
但今取之二老間，勿效碔砆亂璵璠。
少需紅日西沉山，從容特爲開芳尊。
晚色婉靜更麗娟，詠到東方生曉暾。